google/wiki40b huggingface dataset:
Luca Signorelli

Luka Sinjorelis (it. Luca Signorelli, tikr. Luca d’Egidio di Ventura, apie 1445–50 – 1523 m. spalio 16 d.) – italų renesanso dailininkas. Svarbiausiu jo darbu laikomas freskų ciklas Orvjeto katedroje (1499–1504).

Biografija

Luka Sinjorelis gimė apie 1441–50 m. Kortonoje, Toskanoje. Žinių apie jo jaunystę neišlikę. Manoma, kad jis buvo Pjero dela Frančeskos mokiniu Sansepolkro miestelyje, o vėliau padėjo Pjerui šiojo darbuose Arece. Ankstyvuosius Lukos darbus sunku nustatyti dėl panašumo į kitų Pjero dela Frančeskos pasekėjų ir mokinių. 1470 m. Luka vedė Gallizia di Piero Carnesecchi, su kuria susilaukė 4 vaikų.
Pirmieji dokumentuoti Lukos darbai yra Čita di Kastelo mieste 1474 m. Po to Luka lankėsi Florencijoje, kurioje patyrė brolių Pollaiuolo darbų įtaką. 1477–80 m. Sinjorelis dirbo Loreto miesto bažnyčiose. 1479 m. buvo išrinktas į gimtojo miesto Kortonos tarybą kaip magistratas, kuriuo išbuvo iki mirties. Maždaug nuo 1480 iki 1484 m. kartu su kitais Florencijos dailininkais popiežiaus kvietimu dirbo Siksto koplyčioje Romoje. Luka nebuvo pažymėtas samdytu ir greičiausiai dirbo tik kaip Perudžino pagalbininkas. Freskoje „Mozės testamentas ir mirtis“ atpažįstama Sinjorelio ranka, nors greičiausiai jis dirbo pagal Perudžino nurodymus ir didesnioji freskos dalis priskiriama dabar Bartolomeo della Gatta.
1484 m. Sinjorelis dirbo Perudžos katedroje, apie 1490 m. – Volteros mieste, nors daugiausiai laiko leido Florencijoje. 1497–98 m. Sinjorelis atliko grupę freskų Šv. Benedikto gyvenimo tema Monte Oliveto Maggiore vienuolyne prie Sienos. Nuo 1499 iki 1504 m. dirbo Orvjeto katedroje, kurioje sukūrė savo reikšmingiausius darbus – freskas San Brizio koplyčioje. Šios freskos perpildytos nuogų figūrų, kurios vėliau padarė įspūdį Mikelandželui. Iš figūrų vaizdavimo galima spėti, kad Luka Sinjorelis, jas tapydamas greičiausiai naudojosi kūnų skrodimo žiniomis. Dalį freskų prieš 50 metų jau buvo pradėjęs Fra Andželikas. Manoma, kad vienoje freskoje Luka įamžino save ir Fra Andželiką vienuolių portretais. Atlikęs šiuos darbus Sinjorelis grįžo į Kortoną.
Apie 1507 m. Sinjorelis dirbo Sienoje, 1508 m. popiežius jį su kitais dailininkais,pakvietė dirbti Vatikano rūmuose, tačiau šie projektai buvo nutraukti, kai popiežius visus šiuos darbus patikėjo atlikti Rafaeliui. Gyvenimo pabaigą Sinjorelis praleido Kortonoje, vėlesni jo darbai labai varijuoja kokybe, manoma, kad daugelį jų atlikinėjo jo mokiniai. Luka Sinjorelis mirė 1523 m. spalio 16 d. Spėjama, kad palaidotas San Francesco (Šv. Pranciškaus) bažnyčioje Kortonoje.
Apple Shop

„Apple Shop“ – specializuota „Apple“ parduotuvė, įkuriama prekybos centruose arba atskirose parduotuvių patalpose. Interjeras turi atitikti griežtus „Apple“ bendrovės reikalavimus, o darbuotojai apmokami pagal oficialią bendrovės programą.
„Apple Shop“ statusas yra trečias pagal rangą statusas, suteikiamas parduotuvėms. Aukščiausias yra tik pačios kompanijos „Apple“ parduotuvėms priklausantis statusas, sekantis žengia „Apple Premium Reseller“, kurį Lietuvoje turi tik „iDeal“ bei „iDream“ parduotuvės.
2017 m. viename iš Vilniuje esančių „Topo centrų“, atidaryta pirmoji Lietuvoje „Apple Shop“ parduotuvė. Tai 2-oji tokia parduotuvė Baltijos regione. Kaip ir kitoms parduotuvėms Baltijos šalyse („iDeal“, „iShop“), „Apple“ įrangą tiekia „ACME Grupės“ „AVAD Baltic“ filialas.
Chalkanoras Idaliou

Istorija

Klubas įkurtas 1948 m. Dalyje.
Bobby Hebb

Robertas van Hebas (Bobby Hebb, pilnas vardas – angl. Robert von Hebb g. 1938 m. liepos 26 d. Nešvilio mieste, Tenesis, JAV) – afroamerikietis dainininkas ir dainų autorius, išgarsėjęs savo sukurta daina "Sunny".

Gyvenimas ir karjera

Abu jo tėvai Viliamas ir Ovala Hebai buvo akli muzikantai. Pirmasis jo pasirodymas buvo Nešvilyje, kai jam buvo treji, kartu su jo devynmečiu broliu Haroldu. Paskui Bobiui teko groti su Rojium Akufu (Roy Acuff), dainuodamas pritarė Bo Dideliui (Bo Diddey), taip pat jis grojo trimitu JAV karinio laivyno džiazo orkeste.
1963 m. lapkričio 23 d. – kitą dieną po JAV prezidento Džono Kenedžio nužudymo – prie naktinio Nešvilio klubo buvo nužudytas B. Hebo brolis Haroldas Hebas (Harold Hebb). Šios dvi nelaimės ir tikėjimas geresniais laikais paskatino Bobį Hebą parašyti dainą – optimistiškąją "Sunny". Ši daina buvo įrašyta Niujorke ir sulaukė didelio pasisekimo. Tai viena iš daugiausiai perdainuotų dainų, taip pat viena populiariausių XX a. dainų. Šią dainą perdainavo tokie atlikėjai, kaip: Frank Sinatra, Ella Fitzgerald, grupė Boney M, Stevie Wonder, James Brown ir kt.
Ralfas Griovėjas

Siužetas

Ralfas Griovėjas griauna tik darbo metu – kompiuteriniame žaidime. Ir tik tol, kol žaidžia nors vienas vaikas! Visą kitą laiką Ralfas praleidžia žiūrėdamas kaip linksminasi jo „bendradarbiai“ – didelio namo, kurį Ralfas nuolat griauna, gyventojai ir Meistras Feliksas.
Ralfui labai liūdna, kad jo pareiga – būti blogu. Griauti. Visus gąsdinti. O medalius dovanoja tik geriems žmonėms… Todėl Ralfas nusprendžia žūt būt gauti tą medalį – žvilgantį, auksinį… Su dideliu užrašu „didvyris“! Ir nors trumpam tapti geru. Mylimu.
Kadangi Ralfo žaidime medalius gauna tik Meistras Feliksas, todėl Ralfas iškeliauja į kitus žaidimus – ieškoti savo medalio. Ir savo laimės. Va čia nuotykiai ir prasideda! Pokemonas, skraidantys virusai ir saldainių mergaitė… Visi jie „dirba“ savo žaidimuose, o kai žaidimų salonas užsidaro, tuomet grįžta į savo namus ir gyvena savo gyvenimus, pilnus nuotykių ir linksmybių!
Poliudas

Poliudas (rus. Полюд ar Полюдов камень 'Poliudo akmuo') - 572 m aukščio kalnas Permės krašto Krasnovišersko rajone (7 km nuo Krasnovišersko). Poliudo kalnas yra regioninės svarbos saugomas landšaftas. Kalnas yra Poliudo kalvagūbrio (rus. Полюдов кряж) dalis.
Kalnas pailgas, viršūnė kūgiška. Šlaitai gana statūs, ypač šiauriniai. Kalnas apaugęės daugiausia spygliuočių mišku.
Poliudo šlaituose ima prasideda Čiornajos ir Petrunichos upių intakai.
Pagal vieną iš legendų Poliudas buvo galingas karžygys, kažkada gyvenęs Višeros žemėje ir buvęs neįtikėtinai stiprus. Nugalėjęs priešus Poliudas pasitraukė į Poliudą kalną, kur iki šiol miega.
Gali būti, kad pavadinimas Poliud rus. Полюд kilęs iš poliudjės - kasmetinio pavaldžių gyventojų apvažiavimas renkant duoklę.
Kupiškio etnografijos muziejus

Kupiškio etnografijos muziejus – muziejus Kupiškyje, nuo 1984 m. veikiantis didikų Čartoriskių įsteigtos buvusios mokyklos akmens mūro pastate, statytame 1823 m., Gedimino g. 2.

Istorija

Įkurti muziejų Kupiškyje buvo ilgai brandinta čia gyvenusių inteligentų ir apsišvietusių ūkininkų svajonė. 1935 metų rugpjūčio 19 dieną į posėdį susirinko iniciatyvinė grupė, pasivadinusi komitetu Liaudies namams statyti. Šiuose namuose turėjo būti salė operai ir baletui, kambariai knygynui, skaityklai, užkandinei, administracijai. Tačiau sumanymas žlugo.
1937 m. Kupiškio žemės ūkio kooperatyvo valdyba pradėjo rinkti eksponatus. 1941 m. spalio mėn. sudaryta komisija muziejui įsteigti, muziejus įsteigtas 1942 m. lapkričio mėn. Kupiškio muziejaus vedėju paskirtas mokytojas Povilas Spudas, skirtas buvęs savivaldybės pastatas Turgaus g. ir linų sandėlis.
1943 m. vasario mėn. muziejus atidarytas.
1946 m. sovietinė valdžia patalpas atėmė, pradėta grobstyti eksponatus. Stefanijos Glemžaitės rūpesčiu dalį jų pavyko išsaugoti. Tik 1962 m. Kupiškyje įkurtas Šiaulių „Aušros“ muziejaus filialas, nuo 1986 m. Kupiškio etnografijos muziejus. Nuo 1996 m. priklauso Kupiškio rajono savivaldybei.
Gediminas Voveris

Biografija

1967 metais baigė Širvintų vidurinę mokyklą. 1984 metais baigta Vilniaus aukštoji partinė mokykla. Ekonomistas-organizatorius.
1999 m. AB „Lietuvos draudimas“ Širvintų filialo agentas, draudimo konsultantas. 1997–2000 m. ir nuo 2003 m. Širvintų rajono savivaldybės tarybos narys.
Nuo 1996 m. Lietuvos socialdemokratų partijos Širvintų rajono skyriaus narys, 1998–2001 m. Širvintų skyriaus pirmininkas, 2001 m. pirmininko pavaduotojas, nuo 1998 m. LSDP tarybos narys.
Šachmatais susidomėjo, pas tėvą aptikęs Vlado Mikėno knygą „Šachmatų žaidimo pagrindai“. Šachmatais žaisti pradėjo vaikystėje. Nuo septintos klasės savo organizuojamuose pirmenybėse po pamokų (kūno kultūros mokytojas A. Bakšys aprūpindavo šachmatais).
Šachmatais susirašinėjant žaidžia nuo 15 metų. Per „Sporto“ laikraštį užsirašė į turnyrą susirašinėjant. Parašius laišką, buvo priimtas į turnyrą žemiausiam (ketvirtam) atskyriui gauti. 1992 metais jam suteiktas korespondencinių šachmatų tarptautinio meistro vardas. Lietuvos korespondencinių šachmatų federacijos (LKŠF) narys. Ilgametis LKŠF organizuojamų turnyrų dalyvis. Dalyvauja Lietuvos ir tarptautiniuose, Pasaulio ir Europos meistrų klasės turnyruose.
Išsiskyręs. Dukra Auksė. Sūnus Saulius Voveris (g. 1977 m.) – Lietuvos šachmatininkas, Lietuvos korespondencinių šachmatų čempionas (2013-2015 m.).
Moka lenkų, rusų kalbas.
Čilpansingas

Istorija

Čilpansingas pradėjo kurtis 1591 m. Šiame mieste 1813 m. rugsėjo 13 d. buvo sušauktas pirmasis Meksikos Nacionalinis Kongresas, jame priimta Šiaurinės Amerikos nepriklausomybės deklaracija. Miestas kelis kartus nukentėjo nuo žemės drebėjimų (smarkiausiai – 1902 m.).
Bokoras

Bokoras (jei moteris – kaplata) – burtininkas arba žynys vudu religijoje, kuris, tikima, užsiima tiek blogąja, tiek gerąja magija.
Bokorų blogoji magija apima zombių ir talismanų ouanga, kuriuose įkalinamos dvasios, kūrimą.
Šis terminas taip pat gali reikšti vudu atšakos makajos (paplitusi Konge) lyderį arba aukščiausią rangą Dominikos vudu.
Bokorai dažnai minimi Haičio pasakose ir paprastai yra siejami su zombių kūrimu, panaudojant slopinančią arbatą arba eliksyrą, į kurio sudėtį, atseit, įeina keturdantės pūsliažuvės nuodai. Išgėręs eliksyro žmogus atrodo lyg miręs ir dažnai būna palaidojamas. Tuomet bokoras jį iškasa ir priverčia vykdyti savo įsakymus. Kad galėtų kontroliuoti „numirėlį“, duodavo kliedėjimą sukeliančių narkotikų, paprastai durnaropės, kuri jį padarydavo klusnų ir tarsi miegantį. Ši būsena lyginama su minčių kontrole. Žmogus yra gyvas, tačiau negali kontroliuoti nei savo elgesio, nei kalbos. Kitose pasakose pateikiamas ne toks racionalus paaiškinimas – esą bokoras numirėlį prikelia iš ano pasaulio, tačiau jis neturi sielos.
Taip pat yra tikima, kad bokoras gali naudotis zombių astralais – jų sielomis ar dvasiomis, kurios yra įkalintos fetiše, kad padidintų burtininko galią.
Proza

Prozos kūrinio elementai

Fabula – kūrinio įvykių raida. Ji gali būti kelių tipų: tikroviška, fantastinė ir sąlyginė.
Fabulos įvykiai gali vystytis nuosekliai, vienas po kito, gali būti sukeisti poromis.
XVI amžiaus 5-as dešimtmetis

XVI amžiaus penktasis dešimtmetis prasidėjo 1541 m. ir baigėsi 1550 m.
Tūkstantmečiai: 1 tūkstantmetis – 2 tūkstantmetis – 3 tūkstantmetis
Amžiai: XV amžius – XVI amžius – XVII amžius
Dešimtmečiai:
10-as1-as2-as3-as4-as
- 5-as -
6-as7-as8-as9-as10-as
Metai:  1541 1542 1543 1544 1545 1546 1547 1548 1549 1550
Super FM

Super FM – regioninė radijo programa, transliuota nuo 2003 m. balandžio 24 d. iki 2008 m. gegužės 22 d. iš Vilniaus ir girdima Vilniaus apskrityje 99,7 MHz dažniu bei internetu. Nuo 2017 m. balandžio 30 d. – 100,5 MHz dažniu.
„Super FM“ yra dukterinis European Hit Radio radijas, 2003 m. perėmęs „Laisvosios Bangos“ dažnį. „Super FM“ grojaraščio pagrindą iki 2008 m. sudarė populiariausi iki 10 metų senumo klasikiniai Europos hitai. Transliavo vien tik muziką, vengiant didžėjų kalbų bei žinių laidų.
Teigiama, kad „Super FM“ reitingai po pavadinimo pakeitimo ir formato pertvarkymo padvigubėjo. Iki „Super FM“ panaikinimo buvo pasiekiama daugiau nei 100 000 klausytojų per savaitę („TNS Gallup“ tyrimų rezultatai).
2017 m. balandžio 30 d. „Super FM“ vėl pradėjo transliuoti UAB „Radiola“, 2016 m. lapkričio mėn. 16 d. laimėjusi Lietuvos Radijo ir Televizijos Komisijos surengtą konkursą. Programa šiek tiek skirėsi nuo 2003–2008 m. programos: paskutinio dešimtmečio populiarioji muzika – 53 val. per savaitę; 2000–2010 m. muzika – 34 val. per savaitę; 1990–1999 m. muzika – 26 val. per savaitę; 1980–1989 m. muzika – 13 val. per savaitę.
Biologinė klasifikacija

Mokslinė klasifikacija biologijoje yra būdas grupuoti ir kategorizuoti gyvų ir išmirusių organizmų rūšis pagal giminingumo ryšius. Mokslo šaka, užsiimanti gyvų organizmų klasifikavimu vadinama taksonomija. Pirmasis klasifikuoti organizmus bandė Aristotelis, kuris juos suskirstė į augalus ir gyvūnus. Vėliau bandymų klasifikuoti buvo daug. Ypač šis darbas paspartėjo išradus mikroskopą ir nustačius, kad dar egzistuoja didelė mikroorganizmų įvairovė. Tačiau labiausiai pripažinta švedų mokslininko Karlo Linėjaus (Carl von Linnaeus, 1707–1778) binarinė nomenklatūra. Jis rūšies pavadinimą sudarė iš dviejų lotyniškų žodžių, kurių pirmasis nurodo gentį, o antrasis – rūšį. Prie pavadinimo dar pridedama rūšį aprašiusiojo mokslininko pavardė ar jos santrumpa bei aprašymo metai. Didžiausias K. Linėjaus darbas – 1735 m. išleista pasaulio augalų ir gyvūnų sistema. K. Linėjaus veikale „Species Plantarum" (1753 m.) augalai suskirstyti į 24 klases, iš jų 23 apėmė žiedinius, o 24-oji – sporinius augalus.
Klasifikacija egzistuoja ir kituose moksluose, ne tik biologijoje (pavyzdžiui, dangaus kūnų klasifikacija astronomijoje).
Tradicinė klasifikacijos sistema biologijoje atrodo taip (be jos dar galima filogenetinė klasifikacija):
Vidmantas Purlys

Vidmantas Purlys (g. 1971 m. rugpjūčio 17 d.) – lietuvių diplomatas, Lietuvos ambasadorius Nyderlandų Karalystėje (nuo 2017 m.)..

Biografija

1993 m. baigė sociologijos studijas Vilniaus universitete. 1994 m. studijavo politikos mokslus Aarhus universitete Danijoje, 1998 m. baigė politikos mokslų magistrantūrą Vidurio Europos universitete Budapešte.
1995 m. buvo Krašto apsaugos ministerijos Gynybos politikos ir programų departamento vyr. specialistas, 1996–1997 m. – skyriaus viršininkas.
1998–1999 m. dirbo Europos reikalų komiteto prie LR Vyriausybės Integracijos politikos skyriaus vedėju. 1999 m. paskirtas Lietuvos derybų dėl narystės ES delegacijos nariu, sekretoriumi, juo dirbo iki 2003 m. Vėliau V. Purlys dirbo Lietuvos misijos prie Europos Bendrijų ministru patarėju, URM Europos Sąjungos departamento patarėju. 2004–2006 m. buvo URM Europos Sąjungos departamento ES sektorinių politikų koordinavimo skyriaus vedėju, 2006–2007 m. – ES departamento direktoriaus pavaduotoju, 2008–2009 m. – šio departamento direktoriumi.
2009 m. rugpjūčio mėn. - 2014 m. liepos mėn. – nepaprastasis ir įgaliotasis ambasadorius Airijoje. Vėliau vadovavo URM Europos šalių departamentui.
Nuo 2017 m. liepos 11 d. - Lietuvos Respublikos nepaprastasis ir įgaliotasis ambasadorius Nyderlandų Karalystėje ir Lietuvos nuolatinis atstovas prie Cheminio ginklo uždraudimo organizacijos.
Domeikos kalnagūbris

Domeikos kalnagūbris (isp. Cordillera de Domeyko) – Andų atšaka, kalnų grandinė Atakamos dykumos pietiniame pakraštyje. Driekiasi maždaug 600 km lygiagrečiai pagrindinei Andų grandinei nuo Kimalio kalno (isp. Cerro El Quimal) šiaurėje iki Asufrės kalno (isp. Cerro El Azufre) pietuose. Vidutinis aukštis 3 300 m, aukščiausios viršukalnės – iki 4 300 m. Šiame regione prasideda Loa – ilgiausia Čilės upė (440 km) ir vienintelė, tekanti per Atakamos dykumą.
Dėl drėgmės stokos augalija ir gyvūnija itin skurdi. Gausu iškasenų (varis ir kt.). Dėl nuošalumo ir atšiaurių gamtos sąlygų Domeikos kalnagūbrį retai lanko turistai ir alpinistai.
Pavadinimas 1889 m. suteiktas lietuvių kilmės mokslininko Igno Domeikos garbei. Taip pat su Domeikos kalnagūbrio vardu susijęs dinozauro Domeykodactylus pavadinimas (pagal radimvietę).
Atestuotas finansų analitikas

Atestuotas finansų analitikas (angl. Chartered Financial Analyst, CFA) – pasaulyje pripažinta aukščiausio lygio finansų analitikų kvalifikacija, kurią sertifikuoja CFA institutas. CFA sertifikatų sistema veikia jau nuo 1963 m., jos įkūrėjas – Benjaminas Grahamas, vertės investavimo (angl. value investing) pradininkas.

Reikalavimai

Norint tapti atestuotu finansų analitiku reikia išlaikyti trijų lygių egzaminus, turėti ne mažesnę nei trejų metų darbo patirtį investicijų analizės arba investicinių sprendimų priėmimo srityje ir laikytis CFA Instituto etikos kodekso bei profesinio elgesio standartų.

Lietuvoje

2002 m. Lietuvoje dirbo 19 CFA analitikai; 2006 – mažiausiai 97 asmenų, turinčių CFA vardą; dar kelis kartus daugiau asmenų – išsilaikiusių bent vieną iš pakopinių CFA egzaminų (iš daugiau kaip 800 finansininkų, siekiančių CFA vardo).
Karlis Goperis

Karlis Goperis (latv. Kārlis Goppers, 1876 m. balandžio 2 d. Planų pagastas – 1941 m. kovo 25 d. Ulbroka miškas) – Latvijos valstybės, visuomenės ir karinis veikėjas, generolas.

Biografija

1896 m. baigė Vilniaus karo mokyklą, tarnavo Rusijos imperijos kariuomenėje Varšuvoje, 1905 m. 183-ojo pulko štabskapitonas Lenkijoje, vėliau Kostromoje. 1912 m. kapitonas, vadovavo kuopai. Pirmojo pasaulinio karo dalyvis, bataliono vadu Galicijos fronte kovojo su Austrija-Vengrija. 1916 m. gegužės 20 d. paskirtas rezervinio latvių šaulių bataliono vadu. Ties Baranovičiais sužeistas, gydėsi Maskvos ligoninėje. Pasveikęs paskirtas 7-ojo Bauskės šaulių pulko vadu. 1917 m. latvių šaulių 1-osios brigados vadas, 1924 m. Vidžemės divizijos vadas, Rygos įgulos vadas. 1934 m. išėjo į atsargą. 
1921 m. Latvijos skautų ir seklių organizacijos (Latvijas Skautu un Gaidu Centrālā Organizācija) steigėjas ir vadovas.
1940 m. TSRS okupavus Latviją slapstėsi, tačiau buvo susektas ir nušautas miške netoli Rygos. 1944 m. perlaidotas Rygos Brolių kapuose.
Kamparinis piengrybis

Išvaizda

Kepurėlė 3-6 cm skersmens, trapi mėsinga, iš pradžių iškili, vėliau paplokščia, per vidurį įdubusi ar piltuvėliška, su buku gūbreliu. Senesnių grybų kepurėlės kraštai spinduliškai rievėti. Luobelė pilka ir matinė. Kotas 2-5 cm ilgio, cilindriškas, dažnai kreivas plonas, į apačią truputį smailėjantis; jaunų grybų kotas apžėlęs mažyčiais pūkeliais. Lakšteliai nelabai platūs ir tankūs, šiek tiek kotu nuaugę žemyn. Trama kvepia kamparu arba cikorija; joje esama vandeningų švelnaus skonio pieniškų sulčių, kurios turi kartoką skonį.
Spalvos kaita: kepurėlės ir koto spalvos įvairuoja nuo rausvai rudos iki tamsiai rudos. Lakšteliai ochros geltonumo arba rausvi. Rausvai ruda koto trama truputį tamsesnio atspalvio.

Augavietė

Šis grybas mėgsta mišriuosius ir spygliuočių miškus.
Sezonas: liepa – lapkritis.
Antanas Kojelis

Antanas Kojelis (1903 m. vasario 5 d. Viekšnelių k., Telšių raj. – 1976 m. liepos 4 d. Prienuose) – vargonininkas, pedagogas ir chorvedys.

Biografija

Iš mažens tėvas mokė skambinti pianinu ir vargonuoti. Mokyklą lankė Skaudvilėje, vėliau vargonininkavo Viekšneliuose.
Nuo 1921 m. mokėsi vargonuoti Juozo Naujalio privačioje muzikos mokykloje Kaune.
1923–1924 m. lankė Kražių „Žiburio“ gimnaziją, o 1927–1932 m. mokėsi vargonavimo pas Juozą Naujalį ir Nikodemą Martinonį, skambinti fortepijonu pas Balį Dvarioną, chorvedybos pas Nikodemą Martinonį Kauno muzikos mokykloje. Kartu lankė suaugusiųjų gimnaziją, vargonininkavo ir vadovavo mėgėjų chorui Šančiuose.
1930–1940 m. muzikinį darbą dirbo Jonavoje, 1940–1941 m. – Veiverių gimnazijoje, 1942–1944 m. – Švenčionių mokytojų seminarijoje, 1945–1947 m. – Utenos gimnazijoje, 1947–1951 m. – Anykščių gimnazijoje. Visur turėjo subūręs chorus ir rengė koncertus.
Sovietų ištremtas į Sibirą, 1952–1955 m. muzikinį darbą dirbo Sverdlovsko srityje. 1956 m. grįžo į Lietuvą ir ėmė vadovauti Kauno finansų technikumo ir Kūno kultūros instituto chorams.
1956 m. pabaigoje persikėlė į Prienus ir daug metų mokė muzikos ir dainavimo vidurinėse mokyklose, vadovavo moksleivių ir suaugusiųjų chorams. 1957–1969 m. vadovavo Prienų rajkoopsąjungos mišriajam chorui, 1960–1965 m. – Prienų statybos valdybos vyrų chorui. Vėliau kurį laiką mokytojavo Birštono ir Garliavos vidurinėse mokyklose, taip pat Išlaužo aštuonmetėje mokykloje. Buvo Prienų rajono dainų švenčių vyr. dirigentas, moksleivių meno mėgėjų būrelių konsultantas.

Šaltiniai

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Saragosa

Istorija

Miestą 27 m. pr. m. e. įkūrė romėnai. 
VIII a. tapo musulmoniškos Al Andalus dalimi. Čia valdė Kordobos kalifatas. Šiam suirus, XI a. Saragosa tapo nepriklausoma kaip emyratas (taifa). Tai buvo paskutinė taifa, kurią prie savo musulmoniškos imperijos prijungė Almoravidai, mat čia jie patyrė didelį pasipriešinimą.
1110 m. Almoravidai galutinai prijungė Saragosą prie savo imperijos, tačiau 1118 m. jį nukariavo krikščioniškas Aragonas. Labai greitai Saragosa paversta Aragono sostine.
Ispanijos revoliucijos metu, 1808–1809 m. buvo užimta prancūzų.
RTFSR jūros reikalų liaudies komisariatas

RTFSR jūros reikalų liaudies komisariatas (rus. Народный комиссариат по морским делам РСФСР) – RTFSR vyriausybės dalis, vadovavusi Tarybų Rusijos, vėliau – Tarybų Sąjungos kariniam jūrų laivynui.
Veikė nuo 1918 m. vasario mėnesio (kai 1923 m. lapkričio 12 d. buvo panaikinta Rusijos imperijos jūrų ministerija) iki 1923 m. gruodžio 12 d. Buvo sukurtas kartu su RTFSR karinių reikalų liaudies komisariatu, su kuriuo ir buvo sujungtas 1923 m. gruodžio mėn. Naujai sudarytas liaudies komisariatas vadinosi TSRS karinių ir jūros reikalų liaudies komisariatas.
Gottfried Leibniz

Gotfrydas Leibnicas (vok. Gottfried Wilhelm Freiherr von Leibniz; 1646 m. liepos 1 d. Leipcige – 1716 m. lapkričio 14 d. Hanoveryje, Vokietija) – vokiečių filosofas, matematikas, daugiausiai rašęs lotynų ir prancūzų kalbomis.

Biografija

Gimė 1646 m. liepos 1 d. Leipcigo universiteto filosofijos profesoriaus F. Leibnico šeimoje. Tėvas mirė, kai Gotfrydui buvo vos septyneri. Mokėsi Leipcigo Šv. Tomo mokykloje. 1661 m. įstojo į Leipcigo universitetą, kuriame studijavo filosofiją. Po dvejų metų perėjo į Jėnos universitetą, kuriame mokėsi matematikos. 1663 m. išspausdino savo pirmąjį veikalą „De principio individui“. Tais pačiais metais jam suteiktas filosofijos bakalauro, o 1664 m. – filosofijos magistro laipsnis. 1666 m. Altdorfo universitete apgynė teisės daktaro disertaciją. Nuo 1672 m. iki 1676 m. dirbo Mainco kurfiursto tarnyboje. Šiose pareigose daug keliavo po Europos valstybes. Rašė lingvistikos, istorijos, politinės teorijos, estetikos veikalus.
G. Leibnicui priskiriamas dvejetainės sistemos sukūrimas. Filosofijoje žinoma Monadologija (Dievo egzistavimo įrodinėjimas), filosofinis optimizmas (pasak Leibnico, mūsų pasaulis – geriausias iš geriausių, arba, kitaip tariant, tobulas, nes, jei Dievas, būdamas visagalis, galėjo sukurti tobulą pasaulį, sunku būtų patikėti, kad jis tokio nesukūrė).
Taip pat Leibnicas yra kūręs teorijas tokiose mokslo srityse kaip logika, kalbotyra.
Taiga (miestas)

Istorija

Gyvenvietė įkurta 1896 m. Miesto teises gavo 1925 m.
Viborgas

Istorija

Iš archeologinių radinių rastų aplinkui dabartinę gyvenvietę galima spėti, kad gyvenvietė buvo įkurta apie 700 metus. Nuo 1027 m. čia buvo renkami Danijos karaliai. Ankstyvajame XI a. čia buvo nukaltos pirmosios daniškos monetos.